b'\n_START_ARTICLE_\nOikeisto\n_START_PARAGRAPH_\nOikeisto on nimitys, jota k\xc3\xa4ytet\xc3\xa4\xc3\xa4n oikeisto\xe2\x80\x93vasemmisto-akselin oikeassa p\xc3\xa4\xc3\xa4ss\xc3\xa4 olevista poliittisista ryhmist\xc3\xa4. Sanaa k\xc3\xa4ytet\xc3\xa4\xc3\xa4n my\xc3\xb6s vastaavista ryhmittymist\xc3\xa4 puolueiden ja muiden ryhmien sis\xc3\xa4ll\xc3\xa4. K\xc3\xa4sitteet oikeisto ja vasemmisto syntyiv\xc3\xa4t Ranskan vallankumouksessa. Oikeiston on ajateltu edustavan konservatismia, markkinatalouden suosimista, vapaita markkinoita, yksil\xc3\xb6n valinnanvapautta talouden perustalla, kansallismielisyytt\xc3\xa4 ja maanpuolustuksen arvostusta. _NEWLINE_Suomessa suurista puolueista selkeimmin oikeistolaisena pidet\xc3\xa4\xc3\xa4n kokoomusta, joka m\xc3\xa4\xc3\xa4rittelee itsens\xc3\xa4 keskusta-oikeistolaiseksi. Lis\xc3\xa4ksi se on kuvannut politiikkaansa maltilliseksi oikeistolaisuudeksi._NEWLINE_Kunnallisalan kehitt\xc3\xa4miss\xc3\xa4\xc3\xa4ti\xc3\xb6n vuonna 2015 julkaiseman tutkimuksen mukaan oikeistolaisuus kasvaa selv\xc3\xa4sti tulojen kasvun my\xc3\xb6t\xc3\xa4. Tulonsaajaryhmist\xc3\xa4 ainoastaan_NEWLINE_alle 20 000 euroa vuodessa tienaavat sijoittivat itsens\xc3\xa4 keskim\xc3\xa4\xc3\xa4r\xc3\xa4ist\xc3\xa4 enemm\xc3\xa4n vasemmalle. Oikeistoon asettuvia oli eniten keski-ik\xc3\xa4isten joukossa, 43 prosenttia. Nuorista 18\xe2\x80\x9330-vuotiaista oikeistoon samaistui 18 prosenttia.'